Nafarroako Parlamentuko Mahaiak, 2020ko urriaren 5ean egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Adolfo Araiz Flamarique jaunak aurkezturiko galdera, Foruzaingoan 2020rako eginen den lan-eskaintza publikoari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Nafarroako Gobernuari igortzea, Legebiltzarreko Erregelamenduko 194. artikuluak agindutakoari jarraikiz, idatzizko erantzuna bidal dezan.

Iruñean, 2020ko urriaren 5ean

Lehendakaria: Unai Hualde Iglesias

GALDERAREN TESTUA

EH Bildu Nafarroa talde parlamentarioko Adolfo Araiz Flamarique jaunak galdera hau aurkezten dio Legebiltzarreko Mahaiari, izapidetu dadin eta Lehendakaritzako, Berdintasuneko, Funtzio Publikoko eta Barneko Departamentuak idatziz erantzun diezaion:

Azken egunotan hedabideen bitartez ezagutu dugu Gobernuak zer lan-eskaintza publiko aurkeztu dien Funtzio Publikoaren Mahai Orokorrean ordezkatuta dauden sindikatuei. Proposamen horren arabera, lan-eskaintza publiko horretan Foruzaingorako 45 agente-lanpostu sartuko lirateke.

Gauzak horrela, honako hau jakin nahi dugu:

Zenbat foruzainek osatzen dute egun Foruzaingoaren plantilla bere langile guztiak kontuan hartuta (maila ezberdinetako aginteak eta agenteak)?

Iragarritako 45 lanpostu horietatik, zenbat dagozkie agenteen erretiroei eta zenbat Foruzaingoaren plantilla egonkortzeari?

45 agente horiek jabetza hartzen dutenean, zenbat faltako dira Foruzaingoaren plantillan Segurtasun Batzordean 2009an adostutako 1.200eko kopurura iristeko?

Gobernuak ba al du asmorik aparteko lan-eskaintza publikorik egiteko (berrezarpen-tasa dela-eta urtero egin beharrekotik aparte), Segurtasun Batzordean 2009an adostutakoaren arabera 2012an beteta egonen litzatekeen 1.200eko kopurura iristeko?

Iruñean, 2020ko irailaren 28an

Foru parlamentaria: Adolfo Araiz Flamarique